CELEX: 32021D1357
Language: et
Date: 2021-06-30 00:00:00
Title: Komisjoni otsus (EL) 2021/1357, 30. juuni 2021, millega lubatakse Sloveenial pikendada teatavaid Euroopa Parlamendi ja nõukogu määruse (EL) 2021/267 artiklis 2 sätestatud ajavahemikke (teatavaks tehtud numbri C(2021) 4628 all) (Ainult ingliskeelne tekst on autentne)

16.8.2021   
               
               
                  ET
               
               
                  Euroopa Liidu Teataja
               
               
                  L 293/5
               
            
         KOMISJONI OTSUS (EL) 2021/1357,
         30. juuni 2021,
         millega lubatakse Sloveenial pikendada teatavaid Euroopa Parlamendi ja nõukogu määruse (EL) 2021/267 artiklis 2 sätestatud ajavahemikke
         
            
               (teatavaks tehtud numbri C(2021) 4628 all)
            
         
         (Ainult ingliskeelne tekst on autentne)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 16. veebruari 2021. aasta määrust (EL) 2021/267, milles sätestatakse COVID-19 kriisi jätkumisega seoses ajutised erimeetmed, mis käsitlevad teatavate tunnistuste, litsentside ja lubade uuendamist või pikendamist, korraliste kontrollide ja jätkuõppe edasilükkamist teatavates transpordialaste õigusaktide valdkondades ning määruses (EL) 2020/698 osutatud teatavate ajavahemike pikendamist, (1) eriti selle artikli 2 lõiget 8,
         ning arvestades järgmist:
         
                     (1)
                  
                  
                     Määruse (EL) 2021/267 artikli 2 lõikega 1 pikendatakse tähtaegu, mis on ette nähtud kutseoskuse tunnistuse omanikele jätkuõppe läbimiseks ning mis oleksid lõppenud või lõpeksid ajavahemikul 1. septembrist 2020 kuni 30. juunini 2021. Kõnealuse määruse artikli 2 lõikega 3 pikendatakse liidu ühtlustatud koodi „95“ märke kehtivust.
                  
               
                     (2)
                  
                  
                     Määruse (EL) 2021/267 artikli 2 lõikega 5 pikendatakse Euroopa Parlamendi ja nõukogu direktiivi 2003/59/EÜ (2) II lisas osutatud juhi kutsetunnistuse kehtivust, mis oleks lõppenud või lõpeks ajavahemikul 1. septembrist 2020 kuni 30. juunini 2021.
                  
               
                     (3)
                  
                  
                     Sloveenia esitas 20. mai 2021. aasta kirjas põhjendatud taotluse saada luba pikendada määruse (EL) 2021/267 artiklis 2 sätestatud teatavaid ajavahemikke. Sloveenia esitas oma taotluse toetuseks lisateavet 21. mail ja 7. juunil 2021.
                  
               
                     (4)
                  
                  
                     Põhjendatud taotlusega taotleb Sloveenia luba pikendada kuue kuu võrra määruse (EL) 2021/267 artikli 2 lõikes 1 sätestatud ajavahemikku (1. september 2020 kuni 30. juuni 2021) selle sätte ja kõnealuse määruse artikli 2 lõike 3 kohaldamiseks ning luba pikendada kuue kuu võrra kõnealuse määruse artikli 2 lõikes 5 sätestatud ajavahemikku (1. september 2020 kuni 30. juuni 2021).
                  
               
                     (5)
                  
                  
                     Sloveenia esitatud teabe kohaselt on jätkuõppe läbimine ja seda tõendava tunnistuse väljaandmine, liidu ühtlustatud koodi „95“ märkimine ja juhi kutsetunnistuste uuendamine kõnealuses liikmesriigis tõenäoliselt pärast 30. juunit 2021 praktiliselt võimatu Sloveenias COVID-19 leviku tõkestamiseks või piiramiseks võetud meetmete tõttu.
                  
               
                     (6)
                  
                  
                     Sloveenia sõnul on kõnealuses liikmesriigis kogu jätkuõpe korraldatud nii, et asjaomased juhid viibivad füüsiliselt kohal. COVID-19 pandeemia olukorras tuli jätkuõpe siiski peatada või seda märkimisväärselt piirata eelkõige sotsiaalse distantseerumise nõude tõttu.
                  
               
                     (7)
                  
                  
                     Sloveenia esitatud teabe kohaselt kohaldati kõnealuses liikmesriigis esimest korda liikumispiiranguid 18. märtsist 2020 kuni 17. maini 2020 ja teist korda 16. novembrist 2020 kuni 14. veebruarini 2021. Kolmandat korda kohaldati liikumispiiranguid 1. aprillist 2021 kuni 11. aprillini 2021. Kokkuvõttes oli kõnealune liikmesriik COVID-19 pandeemia tõttu suletud rohkem kui viis ja pool kuud.
                  
               
                     (8)
                  
                  
                     Sloveenia sõnul kaasnesid kõigi selliste liikumispiirangutega meetmed, mis sotsiaalse distantseerumise nõude kehtestamise tõttu välistasid tavapärase jätkuõppe. Kolmanda liikumispiirangu perioodil (1.–11. aprill 2021) ei olnud jätkuõppe korraldamine üldse lubatud.
                  
               
                     (9)
                  
                  
                     Jätkuõpe on taas lubatud alates 2021. aasta maist, aga ühes ja samas ruumis ei tohi korraga viibida üle kümne inimese. Sloveenia sõnul on vedajatel eelduste kohaselt alles 2021. aasta lõpuks võimalik korraldada oma tegevust nii, et kõik juhid saavad jätkuõppe läbida ettenähtud ajal.
                  
               
                     (10)
                  
                  
                     Kõnealuse liikmesriigi esitatud teabe kohaselt on eespool nimetatud liikumispiirangute tõttu viimasel ajal koolituskursustel saanud osaleda vaid piiratud arv juhte võrreldes juhtide hulgaga, kes tavapärasel aastal oleksid eelduste kohaselt samal ajavahemikul kursustel osalenud. Need liikumispiirangud ja muud asjaomased kehtestatud meetmed tõid kaasa juhtide umbes 50 % väljalangemise jätkuõppest, kusjuures Sloveenia hinnangul vähenes liikumispiirangu igal kuul jätkuõppes osalevate juhtide arv võrreldes tavapärase olukorraga 8 %.
                  
               
                     (11)
                  
                  
                     Sloveenia sõnul osales 2019. aastal 920 jätkuõppekursusel 43 884 juhti, aga 2020. aastal toimus ainult 494 jätkuõppekursust ja neis osales 19 089 juhti. Sellise languse tõttu eeldab Sloveenia, et nõudlus on suurem kui koolitusasutuste jätkuõppesuutlikkus. Kõnealuses liikmesriigis on praegu märkimisväärne mahajäämus ning endiselt kehtiv sotsiaalse distantseerumise nõue ei võimalda seda olukorda kiiresti muuta.
                  
               
                     (12)
                  
                  
                     Sloveenia esitatud teabe kohaselt avaldavad COVID-19 leviku piiramise meetmed mõju ka juhi kutsetunnistuste uuendamisele. Peale eespool nimetatud jätkuõppe lõpuleviimisega seotud raskuste, mis Sloveenia sõnul on juhi kutsetunnistuste uuendamise eeltingimus, viitab kõnealune liikmesriik ka kohalike haldusasutuste vähesele suutlikkusele asjakohaseid dokumente uuendada. Kõnealuse liikmesriigi sõnul on Sloveenias praegu haldusasutuste hoonetes lubatud viibida vaid mingil osal töötajatest ning see piirang jääb tõenäoliselt kehtima ka lähitulevikus.
                  
               
                     (13)
                  
                  
                     Kõnealuse liikmesriigi esitatud teabe kohaselt on tõenäoline, et mõned neist meetmetest jäävad kehtima lähitulevikus ja võimalik, et kuni 2021. aasta lõpuni. Kuigi praegune pandeemiaolukord Sloveenias on tasapisi leevenemas, on kõnealuses liikmesriigis ikka veel ligikaudu 300 uut nakatumisjuhtu päevas, mida peetakse riigi suurust arvesse võttes märkimisväärselt suureks näitajaks. Samuti on vaktsineerimine oodatust aeglasem probleemide tõttu tarneahelates. Sellest tulenevalt eeldab Sloveenia, et sellised meetmed nagu ruumis viibivate isikute arvu piiramine jäävad esialgu kehtima, mistõttu saab jätkuõppe läbida vähem juhte.
                  
               
                     (14)
                  
                  
                     Sloveenia sõnul on maksimaalse lubatud ajavahemiku kuue kuu võrra pikendamist vaja taotleda seetõttu, et endiselt on veel märkimisväärne mahajäämus juhi kutsetunnistuste pikendamises – pikendamata kutsetunnistusi on tavapärasest ligikaudu 50 % võrra rohkem. Peale selle ei ole endiselt kindel, kui kaua pandeemia kestab ja kui kauaks jääb kehtima sotsiaalse distantseerumise nõue.
                  
               
                     (15)
                  
                  
                     Sloveenia taotleb üksnes ajavahemiku 1. septembrist 2020 kuni 30. juunini 2021 pikendamist, mitte aga määruse (EL) 2021/267 artikli 2 lõigetes 1, 3 ja 5 sätestatud 10-kuuliste ajavahemike pikendamist. Kõnealuses liikmesriigis ei pikendata seega rohkem kui 10 kuu võrra jätkuõppe läbimise ja seda tõendava tunnistuse väljaandmise, liidu ühtlustatud koodi „95“ märkimise ja juhi kutsetunnistuste uuendamise tähtaegu, mis lõpeksid uuel viiteperioodil. Seega ei tekita taotletud pikendused ebaproportsionaalseid riske transpordiohutusele ega varustuskindlusele.
                  
               
                     (16)
                  
                  
                     Seetõttu tuleks Sloveenial lubada kuue kuu võrra pikendada määruse (EL) 2021/267 artikli 2 lõikes 1 sätestatud ajavahemikku (1. september 2020 kuni 30. juuni 2021) selle sätte ja artikli 2 lõigete 3 ja 5 kohaldamiseks.
                  
               
                     (17)
                  
                  
                     Sloveenia on nõustunud sellega, et käesolev otsus võetakse vastu ja tehakse teatavaks inglise keeles,
                  
               ON VASTU VÕTNUD KÄESOLEVA OTSUSE:
         
            Artikkel 1
            Sloveenial lubatakse pikendada määruse (EL) 2021/267 artikli 2 lõigetes 1, 3 ja 5 sätestatud ajavahemikke järgmiselt:
            
                        a)
                     
                     
                        kuue kuu võrra määruse (EL) 2021/267 artikli 2 lõikes 1 sätestatud ajavahemikku (1. september 2020 kuni 30. juuni 2021) kõnealuse määruse artikli 2 lõigete 1 ja 3 kohaldamiseks ning
                     
                  
                        b)
                     
                     
                        kuue kuu võrra kõnealuse määruse artikli 2 lõikes 5 sätestatud ajavahemikku (1. september 2020 kuni 30. juuni 2021).
                     
                  
         
            Artikkel 2
            Käesolev otsus on adresseeritud Sloveenia Vabariigile.
         
         
            Brüssel, 30. juuni 2021
            
               
                  Komisjoni nimel
               
               
                  komisjoni liige
               
               Adina-Ioana VĂLEAN
            
         
         
            (1)  ELT L 60, 22.2.2021, lk 1.
         
            (2)  Euroopa Parlamendi ja nõukogu 15. juuli 2003. aasta direktiiv 2003/59/EÜ reisijate- või kaubaveol kasutatavate teatavate maanteesõidukite juhtide alus- ja jätkuõppe kohta ning nõukogu määruse (EMÜ) nr 3820/85 ja nõukogu direktiivi 91/439/EMÜ muutmise ja nõukogu direktiivi 76/914/EMÜ kehtetuks tunnistamise kohta (ELT L 226, 10.9.2003, lk 4).